Johane 20 | Beibele Inthaneteng | Phetolelo ya Lefase le Lefsa
20 Letšatšing la pele+ la beke,* Maria Magdalena a tla lebitleng mesong ge go be go sa swifetše, a bona leswika le šetše le tlošitšwe lebitleng.+
2 Ka gona a kitima a tla go Simone Petro le go morutiwa yo mongwe+ yo Jesu a bego a mo rata, a re go bona: “Ba ntšhitše Morena ka lebitleng+ gomme ga re tsebe moo ba mo laditšego gona.”
3 Ke moka Petro+ le morutiwa yo mongwe ba tšwa ba leba lebitleng.
4 Bobedi bja bona ba kitima, eupša morutiwa yo mongwe a šia Petro ka lebelo a fihla lebitleng pele.
5 Eitše ge a okamela a bona mašela a le fase,+ eupša a se ke a tsena.
6 Ke moka Simone Petro le yena a tla a mo latela gomme a tsena ka lebitleng. A bona mašela a le fase.+
7 Lešela leo le bego le le hlogong ya gagwe le be le se mašeleng a mangwe, eupša le be le phuthilwe le le ka thoko lefelong le lengwe.
8 Ke moka morutiwa yola yo mongwe yo a bego a fihlile lebitleng pele le yena a tsena, a bona gomme a dumela.
9 Gobane ba be ba sešo ba lemoga lengwalo le le rego o tla tsoga bahung.+
10 Ka gona barutiwa ba boela magaeng a bona.
11 Lega go le bjalo Maria a fela a eme ka ntle kgauswi le lebitla, a lla. Ke moka ge a dutše a lla, a okamela a lebelela ka lebitleng
12 gomme a bona barongwa ba babedi+ ba apere bošweu, yo mongwe a dutše ka dihlogong gomme yo mongwe a dutše ka maotong moo setopo sa Jesu se bego se laditšwe gona.
13 Ke moka ba re go yena: “Wena mosadi, o llela’ng?” A re go bona: “Ba tšere Morena wa ka gomme ga ke tsebe moo ba mmeilego gona.”
14 Eitše ge a boletše dilo tše, a retologa a bona Jesu a eme, eupša a se lemoge gore e be e le Jesu.+
15 Jesu a re go yena: “Wena mosadi, o llela’ng? O nyaka mang?”+ Yena ka go nagana gore e be e le moloti wa serapa, a re go yena: “Mohlomphegi, ge e ba o mo tšere, mpotše mo o mmeilego gona gomme ke tla ya go mo tšea.”
16 Jesu a re go yena: “Maria!”+ Ge a retologa a re go yena ka Seheberu: “Raboni!”+ (yeo e bolelago gore “Morutiši!”)
17 Jesu a re go yena: “Tlogela go nkgomarela. Gobane ga ke ešo ka rotogela go Tate. Eupša wena eya go bana bešo+ o ba botše gore: ‘Ke rotogela go Tate+ le go Tatago lena le go Modimo+ wa ka le go Modimo wa lena.’”+
18 Maria Magdalena a tla gomme a tliša ditaba go barutiwa a re: “Ke bone Morena!” A ba botša dilo tšeo a mmoditšego tšona.+
19 Ge e šetše e le mantšiboa a letšatši leo la pele la beke,+ mejako ya moo barutiwa ba bego ba le gona e be e notletšwe ka baka la go boifa+ Bajuda,* Jesu a tla+ a ema gare ga bona gomme a re go bona: “Khutšo a e be le lena.”+
20 Eitše ge a boletše dilo tše a ba bontšha diatla tša gagwe gotee le lehlakore la gagwe.+ Ke moka barutiwa ba thaba+ ge ba bona Morena.
21 Jesu a buša a re go bona: “Khutšo a e be le lena. Go etša ge Tate a nthomile,+ le nna ke a le roma.”+
22 Eitše ge a boletše dilo tše, a ba budulela ka moya gomme a re go bona: “Amogelang moya o mokgethwa.+
23 Ge e ba le lebalela batho dibe,+ ba lebaletšwe tšona; ge e ba le sa ba lebalele, ga ba di lebalelwe.”+
24 Eupša Thomase,+ e lego yo mongwe wa ba lesomepedi yo a bego a bitšwa Lefahla,* o be a se nabo ge Jesu a be a etla.
25 Ka baka leo, barutiwa ba bangwe ba re go yena: “Re bone Morena!” Eupša a re go bona: “Ka ntle le gore ke bone diatla tša gagwe le dintho tša dipikiri gomme ke tsenye monwana wa ka dinthong tša dipikiri le go tsenya seatla sa ka mo lehlakoreng la gagwe,+ ruri nka se dumele.”+
26 Bjale ka morago ga matšatši a seswai barutiwa ba be ba boetše ba le ka ntlong gomme Thomase a na le bona. Jesu a tla, gaešita le ge mejako e be e notletšwe, a ema gare ga bona a re: “Khutšo a e be le lena.”+
27 Ke moka a re go Thomase: “Tsenya monwana wa gago mo, o bone diatla tša ka gomme o tsenye seatla+ sa gago lehlakoreng la ka, o tlogele go ba yo a sa dumelego, eupša o dumele.”
28 Thomase ge a araba a re go yena: “Morena wa ka le Modimo wa ka!”+
29 Jesu a re go yena: “Na o dumela gobane o mpone? Go thaba bao ba sego ba bona, eupša ba dumela.”+
30 Ge e le gabotse, Jesu o dirile le dipontšho tše dingwe tše dintši pele ga barutiwa ba gagwe, tšeo di sego tša ngwalwa lengwalong le la go phuthwa.+
31 Eupša tše di ngwadilwe+ gore le dumele gore Jesu ke Kriste Morwa wa Modimo, le gore ka baka la go dumela+ le be le bophelo ka leina la gagwe.
^ Goba, “Didimo.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D20%26wtlocale%3DSE%26srcid=share⊂ject=Bala Beibele Inthaneteng